Aalborg Lufthavn er fortsat i vækst. I februar steg antallet af passagerer markant i forhold til sidste år.

Stadig flere rejsende vælger Aalborg Lufthavn, når de sætter sig i flysædet. I februar var passagerantallet 6,3 procent højere end i samme måned sidste år. Det er charter- og udenrigstrafikken, der skaber stigningen. Indenrigstrafikken kunne notere et lille fald på 1,7 procent i forhold til februar 2013. - Vi glæder os over den fortsatte vækst for charterselskaberne. Netop chartertrafikken er et af de forretningsområder, vi forventer os meget af de kommende år, siger lufthavnsdirektør Søren Svendsen i en pressemeddelelse. I alt 99.785 passagerer rejste i februar 2014 til og fra Aalborg Lufthavn.